(10) การควบคุมภายใน

     -   รายละเอียดเกี่ยวกับการควบคุมภายในและการบริหารความเสี่ยงของบริษัทฯ
         นั้นอยู่ในหัวข้อการกำกับดูแลกิจการ (ดูหน้าที่ 51 และ 68-69 ของรายงานฉบับนี้)

     -   คณะกรรมการตรวจสอบได้ให้ความเห็นเกี่ยวกับการควบคุมภายในและการบริหารความเสี่ยงรวมทั้งการกำกับดูแลกิจการที่ดี
         ตามรายละเอียดที่แนบมาพร้อมนี้แล้ว (ดูหน้าที่ 70-71 ของรายงานฉบับนี้)

     -   ผู้สอบบัญชีได้รายงานระบบการควบคุมภายในด้านการบัญชีตามรายละเอียดที่แนบมาพร้อมนี้แล้ว
         (ดูหน้าที่ 72 ของรายงานฉบับนี้)

รายงานความรับผิดชอบของคณะกรรมการต่อรายงานทางการเงิน

งบการเงินของบริษัท ลานนารีซอร์สเซส จำกัด (มหาชน)
และบริษัทย่อยที่นำมาจัดทำงบการเงินรวมประจำปี 2553
นั้นได้จัดทำขึ้นตามข้อกำหนดในประกาศกรมพัฒนาธุรกิจการค้าเรื่องกำหนดรายการย่อที่ต้องมีในงบการเงิน
ซึ่งใช้บังคับตามพระราชบัญญัติการบัญชี พ.ศ. 2543
และได้ปฏิบัติตามมาตรฐานบัญชีที่กำหนดในพระราชบัญญัติวิชาชีพบัญชี พ.ศ. 2547

คณะกรรมการรับผิดชอบต่อรายงานทางการเงินของบริษัท ลานนารีซอร์สเซส จำกัด (มหาชน)
และบริษัทย่อยที่จัดทำขึ้นเพื่อให้เกิดความมั่นใจว่าได้แสดงฐานะการเงิน
ผลการดำเนินงานและกระแสเงินสดรวมที่เป็นจริงและสมเหตุสมผลโดยได้จัดให้มีการบันทึกข้อมูลทางบัญชีที่ถูกต้องครบถ้วนเพียงพอ
และรายงานทางการเงินนี้ได้จัดทำขึ้นตามมาตรฐานการบัญชีที่รับรองทั่วไปโดยพิจารณาเลือกใช้นโยบายบัญชีที่เหมาะสมและสอดคล้องกับกิจการซึ่งถือปฏิบัติโดยสม่ำเสมอ
ตลอดจนได้พิจารณาถึงความพอเพียงในการตั้งสำรองสำหรับรายการที่มีความไม่แน่นอน
หรืออาจจะมีผลกระทบอย่างมีนัยสำคัญต่อกิจการในอนาคต
โดยได้เปิดเผยข้อมูลที่สำคัญไว้ในหมายเหตุประกอบงบการเงิน
และผู้สอบบัญชีได้แสดงความเห็นไว้ในรายงานของผู้สอบบัญชีแล้ว

ในการนี้คณะกรรมการได้แต่งตั้งคณะกรรมการตรวจสอบซึ่งประกอบด้วยกรรมการที่มีความอิสระและไม่ได้เป็นผู้บริหาร
ซึ่งมีคุณสมบัติครบถ้วนตามข้อกำหนดของสำนักงานคณะกรรมการกำกับหลักทรัพย์และตลาดหลักทรัพย์
(ก.ล.ต.) ให้เข้ามาทำหน้าที่สอบทานงบการเงิน ดูแลให้มีการปฏิบัติตามมาตรฐานการบัญชี
สอบทานระบบการควบคุมภายใน
ระบบการตรวจสอบภายในและการบริหารความเสี่ยงให้มีความเหมาะสมและมีประสิทธิภาพ
มีการปฏิบัติงานที่โปร่งใสเป็นไปตามระเบียบของบริษัทฯ และเป็นไปตามบทบัญญัติของกฎหมายต่างๆ
ที่เกี่ยวข้องรวมทั้งดูแลไม่ให้เกิดความขัดแย้งทางผลประโยชน์ตลอดจนพิจารณาและเสนอแต่งตั้งผู้สอบบัญชีของบริษัทฯ
โดยคณะกรรมการตรวจสอบได้แสดงความเห็นไว้ในรายงานของคณะกรรมการตรวจสอบซึ่งแสดงไว้ในรายงานประจำปี
2553 แล้ว

วันที่ 2 มีนาคม 2554

ในนามคณะกรรมการบริษัท ลานนารีซอร์สเซส จำกัด (มหาชน)

(นายสมเกียรติ ลิมทรง) (นายไกรสีห์ ศิริรังษี)

ประธานกรรมการ ประธานเจ้าหน้าที่บริหาร

รายงานคณะกรรมการบริหารความเสี่ยง

คณะกรรมการบริษัทฯ
ได้แต่งตั้งคณะกรรมการบริหารความเสี่ยงประกอบด้วยผู้บริหารจากทุกหน่วยงานจำนวน 9 คน
ให้มีอำนาจหน้าที่พิจารณาปัญหาหรือปัจจัยเสี่ยงที่อาจจะเกิดขึ้นกับการดำเนินงานของบริษัทฯ
และหาทางลดความเสี่ยงหรือบริหารความเสี่ยงให้ต่ำที่สุด
โดยให้รายงานผลการปฏิบัติงานให้คณะกรรมการบริษัทฯ ทราบเป็นระยะ ๆ
อย่างน้อยเป็นรายไตรมาส ๆ ละ 1 ครั้งนั้น

ในปี 2553 คณะกรรมการบริหารความเสี่ยงได้จัดให้มีการประชุมรวมทั้งสิ้น 11 ครั้ง
เพื่อปฏิบัติหน้าที่ตามความรับผิดชอบที่ได้รับมอบหมายจากคณะกรรมการบริษัทฯ
ในการพิจารณาและประเมินความเสี่ยงที่อาจจะเกิดขึ้นและกำหนดมาตรการในการป้องกันและลดความเสี่ยงในเรื่องนั้น
ๆ โดยเน้นการบริหารความเสี่ยงให้มีประสิทธิภาพและเหมาะสมกับสภาพเศรษฐกิจ
สังคมและสภาพแวดล้อมที่อาจส่งผลกระทบต่อการดำเนินธุรกิจของบริษัทฯ ในปัจจุบัน
โดยขอรายงานโดยสรุปดังนี้

(1) พิจารณากระบวนการและแผนงานการบริหารความเสี่ยงเพื่อให้มั่นใจว่าการบริหารความเสี่ยงมีประสิทธิภาพเพียงพอกับระดับความเสี่ยงที่ยอมรับได้และสอดคล้องกับการดำเนินงานของบริษัทฯ

(2) พิจารณาปัจจัยเสี่ยงรวมทั้งติดตามดูแลการบริหารความเสี่ยงทั่วทั้งบริษัทฯ
    โดยจัดให้มีการประชุมคณะกรรมการบริหารความเสี่ยงทุกเดือน ๆ ละ 1 ครั้ง
    เพื่อสนับสนุนกระบวนการบริหารความเสี่ยงให้มีประสิทธิภาพ
    รวมทั้งให้ข้อเสนอแนะที่เป็นประโยชน์ต่อการบริหารความเสี่ยงทั้งในปัจจุบันและอนาคต

(3) มีการสรุปผลการปฏิบัติงานของคณะกรรมการบริหารความเสี่ยงให้คณะกรรมการบริษัทฯ
    รับทราบทุกไตรมาส ๆ ละ 1 ครั้ง

(4) ปัจจัยความเสี่ยงที่สำคัญของบริษัทฯ ได้เปิดเผยรายละเอียดไว้ในรายงานประจำปี 2553 แล้ว

จากการจัดระบบการบริหารความเสี่ยงทั่วทั้งองค์กรอย่างต่อเนื่องทำให้มั่นใจได้ว่าบริษัทฯ
สามารถลดความเสี่ยงและผลกระทบโดยรวมอยู่ในเกณฑ์ที่ยอมรับได้

วันที่ 24 กุมภาพันธ์ 2554

ในนามคณะกรรมการบริหารความเสี่ยง

(นายพิลาศ พันธโกศล)

ประธานคณะกรรมการบริหารความเสี่ยง

รายงานของคณะกรรมการตรวจสอบ

คณะกรรมการบริษัทฯ ได้แต่งตั้งคณะกรรมการตรวจสอบจำนวน 4
ท่านที่เป็นกรรมการอิสระและไม่ใช่ผู้บริหาร
โดยมอบหมายให้ปฏิบัติหน้าที่และความรับผิดชอบตามกฎบัตรคณะกรรมการตรวจสอบที่สอดคล้องตามประกาศของตลาดหลักทรัพย์แห่งประเทศไทย

ในรอบปี 2553 คณะกรรมการตรวจสอบมีการประชุมรวม 11 ครั้ง
ซึ่งมีข้อมูลการเข้าร่วมประชุมของกรรมการตรวจสอบแต่ละท่านดังนี้

+-----------------------+----------------------+-----------------------+
| รายนาม                | ตำแหน่ง               | จำนวนครั้งที่เข้าร่วมประชุม/ |
+-----------------------+----------------------+-----------------------+
|                       |                      | จำนวนครั้งที่ประชุม        |
+-----------------------+----------------------+-----------------------+
| นายผดุง เตชะศรินทร์      | ประ                  | 11/11                 |
|                       | ธานคณะกรรมการตรวจสอบ |                       |
+-----------------------+----------------------+-----------------------+
| นายอดุลย์ ตัณฑรัตน์        | กรรมการตรวจสอบ       | 10/11                 |
+-----------------------+----------------------+-----------------------+
| นางดวงกมล สุชาโต       | กรรมการตรวจสอบ       | 11/11                 |
+-----------------------+----------------------+-----------------------+
| นางสาวนพพร ติรวัฒนกุล*   | กรรมการตรวจสอบ       | 9/9                   |
+-----------------------+----------------------+-----------------------+
| * นางสาวนพพร ติรวัฒนกุล  |                      |                       |
| ได้รับการแต่งตั้งให้เป      |                      |                       |
| ็นกรรมการตรวจสอบเมื่อวันที่ |                      |                       |
| 19 เมษายน 2553        |                      |                       |
+-----------------------+----------------------+-----------------------+

คณะกรรมการตรวจสอบได้รายงานผลการปฏิบัติงานเสนอต่อคณะกรรมการบริษัทฯ
เป็นประจำทุกไตรมาส ซึ่งพอสรุปประเด็นที่เป็นสาระสำคัญได้ดังนี้

(1) การสอบทานงบการเงิน
คณะกรรมการตรวจสอบได้พิจารณาสอบทานงบการเงินรายไตรมาสงบการเงินสำหรับปี 2553
ของบริษัทฯ และของบริษัทย่อย ร่วมกับผู้บริหารด้านบัญชีและผู้สอบบัญชี
พร้อมทั้งให้ข้อสังเกตและรับทราบแนวทางแก้ไขปัญหาให้เกิดประโยชน์แก่บริษัทฯ
เพื่อให้มั่นใจได้ว่ารายงานทางการเงินของบริษัทฯ
และบริษัทย่อยได้จัดทำขึ้นตามมาตรฐานการบัญชีที่รับรองทั่วไป มีการเปิดเผยข้อมูลอย่างเพียงพอ
ครบถ้วน ส่งผลให้รายงานงบการเงินมีความถูกต้องตามที่ควรในสาระสำคัญและเชื่อถือได้

(2) ระบบควบคุมภายใน
คณะกรรมการตรวจสอบได้กำกับให้มีระบบการสอบทานและทบทวนระบบควบคุมภายใน
สนับสนุนกลไกการตรวจสอบให้เหมาะสมและมีประสิทธิภาพ เห็นว่าบริษัทฯ
มีระบบการควบคุมภายในที่เพียงพอและเหมาะสมตามสภาวการณ์ ไม่พบจุดอ่อนที่เป็นสาระสำคัญ
ได้พิจารณาอนุมัติขอบเขตและแผนการตรวจสอบของปี 2553
พร้อมทั้งได้ให้ข้อสังเกตและข้อเสนอแนะกับสำนักตรวจสอบในการติดตามและดำเนินการแก้ไขตามรายงานผลการตรวจสอบภายในของบริษัทฯ
รวมทั้งบริษัทย่อยในต่างประเทศอย่างใกล้ชิดเพื่อสนับสนุนให้บริษัทย่อยในต่างประเทศมีระบบการควบคุมภายในที่เพียงพอและเหมาะสม
ซึ่งเป็นปัจจัยที่ส่งเสริมให้การดำเนินธุรกิจมีประสิทธิภาพและประสิทธิผล

(3) การสอบทานรายการที่เกี่ยวโยงกัน
คณะกรรมการตรวจสอบได้สอบทานการทำธุรกรรมของบริษัทฯ
กับบริษัทย่อยหรือบุคคลที่เกี่ยวโยงกันรวมทั้งรายการที่อาจมีความขัดแย้งทางผลประโยชน์ที่เกิดขึ้นในปี
2553 เพื่อให้มั่นใจได้ว่ารายการดังกล่าวเป็นรายการที่ดำเนินตามเงื่อนไขในทางธุรกิจปกติ
และเป็นประโยชน์สูงสุดต่อบริษัทฯ ไม่มีการถ่ายเทผลประโยชน์ใด ๆ
และมีการเปิดเผยข้อมูลที่เพียงพอ
ตลอดจนดูแลให้มีการปฏิบัติตามข้อกำหนดของสำนักงานคณะกรรมการกำกับหลักทรัพย์และตลาดหลักทรัพย์

(4) การกำกับดูแลการบริหารความเสี่ยง คณะกรรมการบริษัทฯ
และผู้บริหารให้ความสำคัญกับการบริหารความเสี่ยงและการดำเนินการตามนโยบายบริหารความเสี่ยงที่เหมาะสม
โดยกำหนดให้มีการประเมินปัจจัยความเสี่ยง ระบบป้องกันความเสี่ยงสำคัญของหน่วยงานต่าง ๆ
เป็นประจำทุกเดือน เพื่อลดผลกระทบที่อาจมีต่อการดำเนินธุรกิจของบริษัทฯ
คณะกรรมการตรวจสอบได้สอบทานรายงานผลการปฏิบัติงานของคณะกรรมการบริหารความเสี่ยงเป็นประจำทุกไตรมาสตามที่ได้รับมอบหมายจากคณะกรรมการบริษัทฯ
ที่ได้รายงานให้ทราบถึงปัจจัยความเสี่ยงในด้านการเงิน ด้านการผลิต
และด้านการขายตลอดจนปัจจัยอื่นภายนอกที่บริษัทฯ
ไม่มีอำนาจควบคุมเพื่อหาทางป้องกันหรือลดความเสี่ยงให้อยู่ในระดับที่ยอมรับได้
คณะกรรมการตรวจสอบได้ตระหนักถึงความสำคัญของความเสี่ยงในด้านผลกระทบด้านสังคมและชุมชน
โดยผลักดันให้มีการจัดตั้งแผนกมวลชนสัมพันธ์ขึ้นในปี 2553
เพื่อบริหารจัดการด้านมวลชนและสภาพแวดล้อมไม่ให้เกิดปัญหากับชุมชนบริเวณข้างเคียง ทั้งนี้บริษัทฯ
ได้ให้ข้อมูลเกี่ยวกับระบบการบริหารความเสี่ยงของบริษัทฯ ไว้ในรายงานประจำปีแล้ว

(5) การปฏิบัติตามกฎหมายและข้อกำหนดของภาครัฐ คณะกรรมการตรวจสอบได้สอบทานให้บริษัทฯ
ปฏิบัติตามกฎหมายว่าด้วยหลักทรัพย์และตลาดหลักทรัพย์
ข้อกำหนดของตลาดหลักทรัพย์แห่งประเทศไทย และคณะกรรมการกำกับหลักทรัพย์และตลาดหลักทรัพย์
ปฏิบัติตามมาตรฐานการบัญชีทุกฉบับที่ประกาศใช้ และกฎหมายอื่นที่เกี่ยวข้องกับธุรกิจของบริษัทฯ
ซึ่งไม่พบข้อบกพร่องที่มีนัยสำคัญในรอบปี 2553

(6) การกำกับดูแลกิจการที่ดี บริษัทฯ
ได้ให้ความสำคัญในการบริหารงานตามหลักการกำกับดูแลกิจการที่ดีอย่างจริงจังและต่อเนื่อง
มีระบบการรับเรื่องร้องเรียน ส่งเสริมให้พนักงานทุกคนมีส่วนร่วมถือปฏิบัติตามระเบียบ ข้อบังคับ
และจริยธรรมธุรกิจ ให้มีความโปร่งใส ส่งผลให้การกำกับดูแลกิจการที่ดีของบริษัทฯ เป็นที่ยอมรับ
เพื่อให้ความมั่นใจต่อผู้ถือหุ้น คู่ค้า ลูกค้า และผู้ที่เกี่ยวข้องทุกฝ่าย

(7) การแต่งตั้งผู้สอบบัญชีและค่าตอบแทน
คณะกรรมการตรวจสอบได้พิจารณาผู้สอบบัญชีซึ่งมีคุณสมบัติของผู้สอบบัญชี คุณภาพมาตรฐานการทำงาน
ความเชี่ยวชาญ และความเป็นอิสระในการปฏิบัติงานผู้สอบบัญชีได้ปฏิบัติหน้าที่อย่างดีตลอดมา
เมื่อได้พิจารณาเปรียบเทียบกับปริมาณงาน อัตราค่าสอบบัญชีแล้ว
จึงได้เสนอขอความเห็นชอบจากคณะกรรมการบริษัทฯ
เพื่อขออนุมัติต่อที่ประชุมใหญ่ผู้ถือหุ้นให้แต่งตั้งนางสาวกมลทิพย์ เลิศวิทย์วรเทพ
ผู้สอบบัญชีรับอนุญาตเลขที่ 4377 หรือนางสายฝน อินทร์แก้ว ผู้สอบบัญชีรับอนุญาตเลขที่ 4434
หรือนายวิชาติ โลเกศกระวี ผู้สอบบัญชีรับอนุญาตเลขที่ 4451 แห่งบริษัท สำนักงาน เอินส์ท แอนด์
ยัง จำกัด
ซึ่งมีคุณสมบัติเป็นผู้สอบบัญชีบริษัทจดทะเบียนตามข้อกำหนดของสำนักงานคณะกรรมการกำกับหลักทรัพย์และตลาดหลักทรัพย์
ให้เป็นผู้สอบบัญชีของบริษัทประจำปี 2554 และกำหนดค่าตอบแทนผู้สอบบัญชีประจำปี 2554 จำนวน
1,000,000.- บาท เท่ากับปีที่ผ่านมาซึ่งเป็นค่าตอบแทนที่เหมาะสม

คณะกรรมการตรวจสอบมีความเป็นอิสระในการปฏิบัติงานตามภารกิจที่ได้รับมอบหมายและได้รับความร่วมมือด้วยดีจากทุกฝ่ายที่เกี่ยวข้อง
รวมทั้งได้เชิญผู้สอบบัญชีของบริษัทฯ
มาร่วมประชุมเป็นการเฉพาะเพื่อหารือและขอความเห็นเกี่ยวกับระบบการควบคุมภายในด้านบัญชีและการเงินของบริษัทฯ
ซึ่งไม่พบข้อบกพร่องที่เป็นสาระสำคัญ คณะกรรมการตรวจสอบมีความเห็นโดยสรุปว่าบริษัทฯ
มีนโยบายการกำกับดูแลกิจการที่ดีเป็นสำคัญ มีผลให้ระบบการควบคุมภายในมีประสิทธิภาพที่เพียงพอ
ไม่มีข้อบกพร่องที่เป็นสาระสำคัญ
การบริหารความเสี่ยงสอดคล้องกับนโยบายและสภาวการณ์ของบริษัทฯ
รายการที่เกี่ยวโยงกันเป็นรายการจริงทางการค้าอันเป็นธุรกิจปกติทั่วไปอย่างสมเหตุสมผลและเป็นประโยชน์สูงสุดตามนโยบายของบริษัทฯ
ไม่พบรายการผิดปกติที่เป็นสาระสำคัญ
การปฏิบัติตามกฎหมายและระเบียบของทางการที่เกี่ยวข้องเป็นไปโดยถูกต้อง
สำหรับงบการเงินสิ้นสุดวันที่ 31 ธันวาคม 2553
ได้จัดทำขึ้นอย่างถูกต้องตามที่ควรตามมาตรฐานการบัญชีที่รับรองทั่วไปและมีการเปิดเผยข้อมูลอย่างเพียงพอ
ไม่พบปัญหาหรือรายการที่มีผลกระทบต่องบการเงินอย่างมีนัยสำคัญ

วันที่ 25 กุมภาพันธ์ 2554

ในนามคณะกรรมการตรวจสอบ

(นายผดุง เตชะศรินทร์)

ประธานคณะกรรมการตรวจสอบ

วันที่ 24 กุมภาพันธ์ 2554

เรื่อง รายงานระบบการควบคุมภายในด้านการบัญชี

เรียน คณะกรรมการ

บริษัท ลานนารีซอร์สเซส จำกัด (มหาชน)

ตามที่สำนักงานฯ ได้ตรวจสอบงบการเงินของบริษัท ลานนารีซอร์สเซส จำกัด (มหาชน)
สำหรับปีสิ้นสุดวันที่ 31 ธันวาคม 2553 และได้เสนอรายงานการตรวจสอบลงวันที่ 24 กุมภาพันธ์
2554 ไปแล้วนั้น สำนักงานฯ ขอเรียนว่า ในการตรวจสอบ
งบการเงินดังกล่าวตามมาตรฐานการสอบบัญชีที่รับรองทั่วไป
เพื่อแสดงความเห็นว่างบการเงินนี้แสดงฐานะการเงิน
ผลการดำเนินงานและกระแสเงินสดโดยถูกต้องตามที่ควรในสาระสำคัญตามหลักการบัญชีที่รับรองทั่วไปหรือไม่เพียงใดนั้น
สำนักงานฯ ได้ศึกษาและประเมินประสิทธิภาพการควบคุมภายในด้านบัญชีของ บริษัทฯ
ตามที่เห็นจำเป็นเพื่อประโยชน์ในการกำหนดขอบเขตของการปฏิบัติงานตรวจสอบให้รัดกุมและเหมาะสม
ซึ่งสำนักงานฯ
ไม่พบข้อบกพร่องที่เป็นสาระสำคัญของระบบการควบคุมภายในด้านบัญชีที่จะมีผลกระทบอย่างเป็นสาระสำคัญต่อการแสดงความเห็นต่องบการเงิน
ณ วันที่ 31 ธันวาคม 2553

อย่างไรก็ตาม สำนักงานฯ ขอเรียนว่าในการตรวจสอบบัญชี สำนักงานฯ มิได้ตรวจสอบทุกรายการ
หากแต่ใช้วิธีการทดสอบเท่านั้น
นอกจากนั้นการศึกษาและการประเมินประสิทธิภาพระบบการควบคุมภายในด้านบัญชีมีวัตถุประสงค์เพียงเพื่อประโยชน์ในการสอบบัญชีดังที่กล่าวไว้ข้างต้น
ดังนั้นจึงไม่อาจชี้ให้เห็นถึงข้อบกพร่องทั้งหมดที่อาจมีอยู่ในระบบการควบคุมภายในของบริษัทฯ ได้

สำนักงานฯขอขอบคุณเจ้าหน้าที่ของบริษัทฯ ที่ได้ให้ความร่วมมือในการตรวจสอบบัญชีของบริษัทฯ
เป็นอย่างดี

ขอแสดงความนับถือ

(กมลทิพย์ เลิศวิทย์วรเทพ)

ผู้สอบบัญชีรับอนุญาต เลขทะเบียน 4377